“เคนอิจิ ยามาโตะ” นั่ง “ซีอีโอ” กุมบังเหียน BAY มีผล 15 พ.ค.นี้
BAY ประกาศแต่งตั้ง "เคนอิจิ ยามาโตะ" ดำรงตำแหน่งกรรมการธนาคาร และกรรมการผู้จัดการใหญ่และประธานเจ้าหน้าที่บริหาร กุมบังเหียนแทน “เซอิจิโระ อาคิตะ” มีผล 15 พ.ค.66
BAY ประกาศแต่งตั้ง "เคนอิจิ ยามาโตะ" นั่ง “ซีอีโอ” กุมบังเหียนแทน “เซอิจิโระ อาคิตะ” มีผล 15 พ.ค.นี้
11 พ.ค. 2566

ธนาคารกรุงศรีอยุธยา จำกัด (มหาชน) หรือ BAY ประกาศแต่งตั้ง นายเคนอิจิ ยามาโตะ ให้ดำรงตำแหน่งกรรมการธนาคาร และกรรมการผู้จัดการใหญ่และประธานเจ้าหน้าที่บริหาร แทน นายเซอิจิโระ อาคิตะ ซึ่งได้รับการแต่งตั้งให้ดำรงตำแหน่ง Deputy President, Chief Executive, Japanese Corporate &amp; Investment Banking Business Unit, MUFG BanK โดยการเปลี่ยนแปลงนี้มีผลตั้งแต่วันที่ 15 พ.ค. 66 เป็นต้นไป
โดยตลอดระยะเวลา 4 ปีที่ผ่านมา นับตั้งแต่ นายอาคิตะ เข้ารับตำแหน่งกรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา เมื่อวันที่ 15 พ.ค. 62 นายอาคิตะ ได้เดินหน้าขับเคลื่อนกรุงศรีตามยุทธศาสตร์และแผนงานที่วางไว้ภายใต้แผนธุรกิจระยะกลางของธนาคารนำพากรุงศรีให้ยืนหยัดอย่างแข็งแกร่งท่ามกลางสภาพแวดล้อมที่มีความท้าทาย ทั้งจากสถานการณ์การแพร่ระบาดของ โควิด-19 ผลกระทบที่เกิดขึ้น และปัจจัยภายนอกต่างๆ มุ่งสู่การเป็น “สถาบันการเงินไทยที่เป็นที่หนึ่งในใจลูกค้า พร้อมเชื่อมโยงความต้องการของลูกค้าทั่วทั้งภูมิภาคอาเซียน” โดยกรุงศรีสามารถส่งมอบผลประกอบการที่แข็งแกร่ง ควบคู่ไปกับการให้ช่วยเหลือและสนับสนุนทางการเงินให้กับลูกค้าทุกกลุ่มอย่าง ต่อเนื่อง สอดคล้องกับการทำหน้าที่ในฐานะสถาบันการเงินที่มีความสำคัญเชิงระบบของประเทศไทย (D-SIB)
ทั้งนี้ภายใต้การบริหารของนายอาคิตะ กรุงศรีประสบความสำเร็จอย่างรอบด้าน สามารถขยายธุรกิจไปในหลายประเทศในอาเซียนอย่างต่อเนื่อง ทำให้กรุงศรีมีเครือข่ายธุรกิจครอบคลุมมากที่สุดในอาเซียน สร้างแหล่งที่มาของรายได้ใหม่ พร้อมทั้งยังสามารถส่งต่อความเชี่ยวชาญและการริเริ่มสิ่งใหม่ๆ เพื่อตอบสนองความต้องการของลูกค้าในแต่ละประเทศ ขณะเดียวกันกรุงศรียังให้ความสำคัญในด้านเทคโนโลยีดิจิทัลและนวัตกรรม เพื่อตอบสนองความต้องการลูกค้าที่เปลี่ยนแปลงอย่างต่อเนื่อง อาทิ การเปิดตัวโครงการนำร่องสกุลเงินดิจิทัลที่ออกโดยธนาคารกลาง (CBDC) สำหรับภาคประชาชนและภาคธุรกิจ การปรับกระบวนทัศน์ของบริการทางการเงินสู่รูปแบบ “Banking as a Service” (BaaS) และการสร้าง Krungsri Innovation Center และอีกหนึ่งก้าวสำคัญของกรุงศรีคือการประกาศวิสัยทัศน์สู่ความเป็นกลางทางคาร์บอน (Krungsri Carbon Neutrality Vision) และการเป็นผู้นำในด้าน ESG Finance
นายเคนอิจิ ยามาโตะ มีประสบการณ์การทำงานและบทบาทที่สำคัญมากมายในสายการเงินและการธนาคารมามากกว่า 30 ปี โดยได้ร่วมงานกับ MUFG ครั้งแรกในปี 34 และใช้เวลา 20 ปีแรกในการบริหารงานกลุ่มงานลูกค้าธุรกิจขนาดใหญ่และวาณิชธนกิจเป็นหลัก จากนั้นในปี 54 ได้ดำรงตำแหน่ง ผู้บริหารกลุ่มงานวางแผนและกลยุทธ์ทางการเงินระดับโลกเป็นเวลากว่า 5 ปี และตั้งแต่ปี 59 นายยามาโตะได้ดำรงตำแหน่ง Regional Head ของ MUFG สาขาฮ่องกง ซึ่งต่อมาได้รับตำแหน่ง Country Head ของ MUFG ประเทศจีน
จนกระทั่งในเดือนมี.ค. 65 นายยามาโตะได้กลับไปบริหารงานที่โตเกียวในตำแหน่ง Chief Executive of Global Commercial Banking ซึ่งดูแลรับผิดชอบส่วนงานกลุ่มลูกค้าธุรกิจของ MUFG ในอาเซียน ซึ่งเป็นตำแหน่งปัจจุบันก่อนเข้าร่วมงานกับกรุงศรีในฐานะกรรมการผู้จัดการใหญ่และประธานเจ้าหน้าที่บริหาร ทั้งนี้ นายยามาโตะยังได้ดำรงตำแหน่ง President Commissioner of Bank Danamon ที่ประเทศอินโดนีเซีย และ Non-executive Director of Security Bank ในประเทศฟิลิปปินส์อีกด้วย และด้วยความเป็นผู้นำที่มีวิสัยทัศน์ก้าวไกล นายยามาโตะจะนำพากรุงศรีสู่ความเติบโตอย่างยั่งยืนตามพันธกิจที่วางไว้